《寄朱氏妹》
宋代·王安石

昔来高邮居，我始得朱子。
从容谈笑间，已足见奇伟。
行寻城阴谈，坐钓渠下沚。
归来同食眠，左右皆图史。
入视尔诸幼，欢言亦多祉。
当时独张倩，远在庐山趾。
沈君未言昏，名已习吾耳。
安知十年来，乖隔非愿始。
相逢辄念远，悲吒多於喜。
今兹岂人力，所念皆聚此。
诸甥昔未有，满眼秀而美。
低徊吾亲侧，亦足慰劳止。
嗟予迫时恩，一传日千里。
尔舟亦已戒，五两翩然起。
萧萧东南县，望尔何时已。
空知梦为鱼，逆上西江水。

作者简介：王安石（1021年12月18日－1086年5月21日），字介甫，号半山，谥文，封荆国公。世人又称王荆公。汉族，北宋抚州临川人（今江西省抚州市临川区邓家巷人），中国北宋著名政治家、思想家、文学家、改革家，唐宋八大家之一。欧阳修称赞王安石：“翰林风月三千首，吏部文章二百年。老去自怜心尚在，后来谁与子争先。”传世文集有《王临川集》、《临川集拾遗》等。其诗文各体兼擅，词虽不多，但亦擅长，且有名作《桂枝香》等。而王荆公最得世人哄传之诗句莫过于《泊船瓜洲》中的“春风又绿江南岸，明月何时照我还。”